CELEX: C2004/262/101
Language: el
Date: 2004-10-23 00:00:00
Title: Υπόθεση T-344/04: Αγωγή της Stardust Marine S.A. κατά της Επιτροπής των Ευρωπαϊκών Κοινοτήτων, που ασκήθηκε στις 13 Αυγούστου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/55
            
         Αγωγή της Stardust Marine S.A. κατά της Επιτροπής των Ευρωπαϊκών Κοινοτήτων, που ασκήθηκε στις 13 Αυγούστου 2004
   (Υπόθεση T-344/04)
   (2004/C 262/101)
   Γλώσσα διαδικασίας: η γαλλική
   Η Stardust Marine S.A., με έδρα το Παρίσι, εκπροσωπούμενη από τον Bernard Vatier, δικηγόρο, άσκησε στις 13 Αυγούστου 2004, ενώπιον του Πρωτοδικείου των Ευρωπαϊκών Κοινοτήτων, αγωγή κατά της Επιτροπής των Ευρωπαϊκών Κοινοτήτων.
   Η ενάγουσα ζητεί από το Πρωτοδικείο:
   
               —
            
            
               να αναγνωρίσει ότι η απόφαση της Ευρωπαϊκής Επιτροπής 200/513/ΕΚ της 8ης Σεπτεμβρίου 1999, η οποία υποχρέωσε το Γαλλικό Δημόσιο να αναζητήσει από την εταιρεία STARDUST τις δήθεν κρατικές ενισχύσεις ύψους 600 εκατομμυρίων φράγκων, είναι παράνομη και η παρανομία αυτή μπορεί να θεμελιώσει τη ευθύνη της Επιτροπής δυνάμει του άρθρου 288 της συνθήκης ΕΚ,
            
         
               —
            
            
               κατά συνέπεια, να υποχρεώσει την Ευρωπαϊκή Επιτροπή να καταβάλει στην εταιρεία STARDUST το ποσό των 112 635 569,73 ευρώ ως αποζημίωση, πλέον των νομίμων τόκων από την ημερομηνία ασκήσεως της παρούσας αγωγής,
            
         
               —
            
            
               να κηρύξει την εκδοθησόμενη απόφαση προσωρινώς εκτελεστή,
            
         
               —
            
            
               να καταδικάσει την Επιτροπή στο σύνολο των δικαστικών εξόδων του παρόντος βαθμού δικαιοδοσίας.
            
         Ισχυρισμοί και κύρια επιχειρήματα:
   Προς στήριξη της αγωγής της, η ενάγουσα ισχυρίζεται ότι το παράνομο της αποφάσεως 2000/513/ΕΚ δεν μπορεί να αμφισβητηθεί, δεδομένου ότι η απόφαση αυτή έχει ακυρωθεί με απόφαση του Δικαστηρίου ΕΚ της 16ης Μαΐου 2002 (υπόθεση C-482/99). Το παράνομο αυτό αρκεί, κατά την ενάγουσα, για τη θεμελίωση της εξωσυμβατικής ευθύνης της Επιτροπής, δυνάμει του άρθρου 288 ΕΚ. Η ενάγουσα ισχυρίζεται επίσης ότι, ακόμη και αν υποτεθεί ότι η επίμαχη απόφαση είναι κανονιστική πράξη περιέχουσα μέτρα οικονομικής πολιτικής, η Επιτροπή παρέβη υπέρτερο κανόνα δικαίου προστατεύοντα τους ιδιώτες, εκδίδοντας απόφαση που την βλάπτει, η οποία είναι νομικώς και πραγματικώς αστήρικτη. Επομένως, κατά την επιχειρηματολογία της ενάγουσας, η Επιτροπή υποχρεούται να της καταβάλει αποζημίωση.
   Όσον αφορά τη ζημία την οποία ισχυρίζεται ότι υπέστη, η ενάγουσα προβάλλει ότι η εταιρεία STARDUST τέθηκε σε δικαστική εκκαθάριση με απόφαση του Tribunal de Commerce de Paris. Κατά την ενάγουσα, η παύση πληρωμών που οδήγησε στην έκδοση της αποφάσεως αυτής ήταν άμεση συνέπεια του χρέους που προέκυψε κατόπιν της αποφάσεως της Επιτροπής. Η ζημία που υπέστη η ενάγουσα ισούται προς το ποσό της ανεπάρκειας του ενεργητικού της εταιρείας STARDUST.